Document ID: 32008R0377

UREDBA KOMISIJE (ES) št. 377/2008
z dne 25. aprila 2008
o izvajanju Uredbe Sveta (ES) št. 577/98 o organizaciji vzorčne raziskave delovne sile v Skupnosti v zvezi s šifriranjem, ki se od leta 2009 dalje uporablja za posredovanje podatkov, o uporabi podvzorca za zbiranje podatkov o strukturnih spremenljivkah in opredelitvi referenčnih četrtletij
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 577/98 z dne 9. marca 1998 o organizaciji vzorčne raziskave delovne sile v Skupnosti (1) ter zlasti členov 1 in 4(3) Uredbe,
ob upoštevanju naslednjega:
(1)
Člen 1 Uredbe (ES) št. 577/98 zahteva, da Komisija v primeru nepretrgane raziskave pripravi seznam tednov, ki sestavljajo referenčna četrtletja za raziskavo.
(2)
V skladu s členom 4(3) Uredbe (ES) št. 577/98 so izvedbeni ukrepi potrebni za opredelitev šifriranja spremenljivk, ki se uporabljajo za prenos podatkov.
(3)
V skladu s členom 4(4) Uredbe (ES) št. 577/98 se seznam spremenljivk, v nadaljevanju strukturne spremenljivke, lahko izbere izmed karakteristik raziskave, ki se raziščejo samo kot letna povprečja na podlagi 52 tednov in ne kot četrtletna povprečja. Zato je treba določiti pogoje za uporabo podvzorca za zbiranje podatkov o strukturnih spremenljivkah.
(4)
Glede na pomembnost podatkov o zaposlenosti in nezaposlenosti morajo biti vsote za te kazalce skladne, ne glede na to, ali so pripravljene na podlagi letnega podvzorca ali na podlagi letnega povprečja štirih četrtletnih celih vzorcev.
(5)
Glede na pomembnost podatkov, zbranih s priložnostnimi moduli, morajo biti ti podatki združljivi z vsako drugo spremenljivko iz raziskave.
(6)
Uredba (ES) št. 577/98, kakor je bila spremenjena z Uredbo (ES) št. 1372/2007 Evropskega parlamenta in Sveta, določa obvezno posredovanje spremenljivke „plača za glavno delo“. Šifriranje spremenljivk je zato treba spremeniti.
(7)
Uredba Komisije (ES) št. 430/2005 o izvajanju Uredbe Sveta (ES) št. 577/98 o organizaciji vzorčne raziskave delovne sile v Skupnosti o šifriranju, ki se od leta 2006 uporablja za posredovanje podatkov, in o uporabi podvzorca za zbiranje podatkov o strukturnih spremenljivkah (2) določa šifriranje, ki se od leta 2006 uporablja za prenos podatkov. Vendar pa je treba spremeniti shemo šifriranja od leta 2009 dalje, da se upoštevajo spremembe v zvezi z dvema spremenljivkama (področje najvišje stopnje uspešno zaključene izobrazbe ali usposabljanja in mesečna plača glavne zaposlitve), ustrezno prilagodijo stolpci prenosa ter odpravijo nekatere napake filtrov in opustitve za druge spremenljivke. Uredbo Komisije (ES) št. 430/2005 je zato treba razveljaviti z učinkom od 1. januarja 2009.
(8)
Ukrepi, predvideni s to uredbo, so v skladu z mnenjem Odbora za statistični program, ki je bil ustanovljen s Sklepom Sveta 89/382/EGS, Euratom (3) -
SPREJELA NASLEDNJO UREDBO:
Člen 1
Strukturne spremenljivke
Pogoji za uporabo podvzorca za zbiranje podatkov o strukturnih spremenljivkah so določeni v Prilogi I.
Člen 2
Referenčna četrtletja
Opredelitev referenčnih četrtletij, ki jih je treba uporabljati od leta 2009, je določena v Prilogi II.
Člen 3
Šifriranje
Šifre za spremenljivke, ki jih je treba od leta 2009 uporabljati za sporočanje podatkov, so določene v Prilogi III.
Člen 4
Razveljavitev
Uredba (ES) št. 430/2005 se razveljavi z učinkom od 1. januarja 2009.
Člen 5
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Uporablja se od 1. januarja 2009.
Ta uredba je v celoti zavezujoča in se neposredno uporablja v vseh državah članicah.
V Bruslju, 25. aprila 2008

Labels: 12
9
19